Lausunto kuntarakennelain muuttamista koskevasta luonnoksesta

202/00.00/2012

Kunnanhallitus § 85
	
	Pääministeri Jyrki Kataisen hallituksen hallitusohjelman mukaan hallitus toteuttaa koko maan laajuisen kuntauudistuksen, jonka tavoitteena on vahvoihin peruskuntiin pohjautuva elinkeinorakenne.

	Kuntarakennelaki, joka ohjaa kuntarakenneuudistusta, tuli voimaan 1.7.2013. Lakiin lisättiin säännökset kuntien selvitysvelvollisuudesta, selvitysperusteista ja niistä poikkeamisesta sekä muutettiin kuntien yhdistymisen taloudellista tukea koskevia säännöksiä. Lisäksi kielilaki muutettiin eräiltä osin.  

	Hallituksen syksyllä 2013 päättämän rakennepoliittisen ohjelman mukaan aluekehityksen kannalta keskeisten kaupunkiseutujen yhdyskuntarakenteen eheyden, alueen elinvoimaisuuden kehittämisen ja palvelujen tehokkaan järjestämisen turvaamiseksi valmistellaan kuntarakennelain täydennys. Tällä lisätään perustuslain asettamien reunaehtojen mukaisesti kuntien yhdistymistä koskevaa valtioneuvoston toimivaltaa kuntarakennelain 4 d§:n 3 mom:ssa tarkoitetulla yhtenäisellä työssäkäynti- tai yhdyskuntarakennealueella. 

	Valtioneuvoston toimivallaan lisääminen rajoitetaan selkeillä reunaehdoilla ja alueen asukkaiden enemmistön tahtotilaan sitomisella. Toimivallan käyttö rajoitettaisiin tilanteisiin, joissa kuntarakennelain tavoitteet eivät ole toteutettavissa vapaaehtoisesti. 

	Rakennepoliittisen ohjelman linjauksen perusteella on valmisteltu luonnos hallituksen esitykseksi kuntarakennelain muuttamisesta. 	

	Valtiovarainministeriö pyytää lausuntoa 31.3.2014 mennessä luonnoksesta yleisesti sekä erityisesti seuraavista kysymyksistä:

	* kaupunkiseutuperusteista
	* menettelystä
	* valtioneuvoston päätösvallan rajoista
	* vaikutusarvioinnista.

	Kontiolahden kunnanhallitus toteaa antamassaan lausunnossa loppulausumana,  että lausunnolla oleva kuntarakennelain täydennysesitys on ristiriidassa suhteessa kunnalliseen itsehallintoon ja kansalaisten oikeuksiin päättää kunnallisista asioista. Esitys on perustuslain vastainen ja se edellyttää voimaan astuakseen kuntarakennelain kokonaisvaltaista arviointia ja perustuslaillista käsittelyä.

	Kuntarakennelaissa tai tehdyssä muutosesityksessä ei ole osoitettu sellaisia perusteluja, jotka liittyvät kansalaisten perusoikeuksien turvaamiseen ja jota kautta kunnallisen itsehallinnon perustuslaillisen suojan rikkomiseen voitaisiin katsoa olevan riittävän vahvoja perusteita. 

	Kansanäänestys on toteutettava kuntarajoja kunnioittaen ja kansalaisten äänille on annettava itsehallinnollisen aseman mukainen arvo.

	Lausunnolla oleva kuntarakennelain täydennysesitys ei ratkaise kuntien keskeisimpiä, kuntataloudellisia haasteita eikä näin ratkaise perustuslaillisesti kiireellisintä ja keskeisintä ongelmaa eli kansalaisten yhdenvertaisten palvelujen turvaamista. Esitys ei myöskään anna tilaa kuntien omille ratkaisuille ja innovaatiokyvylle. 

	Ylhäältä pakottamalla tehdyt ratkaisut johtavat helposti paikallisesta näkökulmasta keinotekoisiin ja toimimattomiin ratkaisuihin. Pakkokuntaliitosten todellista vaikuttavuutta ja toimenpiteen aiheuttamia muita ongelmia ei ole arvioitu millään tavoin. Pakko johtaa todennäköisesti poliittisten riitaisuuksien kärjistymiseen, heikentää päätöksentekokykyä ja toiminnan vaikuttavuutta. Pahimmillaan se voi heikentää alueen menestymisedellytyksiä merkittävästi.

	Kontiolahden kunnan antama lausunto kokonaisuudessaan on tämän pykälän liitteenä.

	Oheismateriaalina lausuntopyyntö ja luonnos hallituksen esityksestä eduskunnalle laiksi kuntarakennelain muuttamisesta.

Lisätietoja: kunnanjohtaja Jere Penttilä, puh. (013) 734 5200.

Kunnanjohtajan ehdotus: 
Kontiolahden kunnanhallitus päättää antaa valtiovarainministeriölle liitteenä olevan lausunnon koskien luonnosta kuntarakennelain muuttamisesta.

Päätös:
Ehdotus hyväksyttiin. 
_________

21.3.2014 nähtävänä olevasta pöytäkirjasta otteen oikeaksi todistaa

Kontiolahti 18.3.2014

Marita Eronen
toimistosihteeri

Yhteystiedot		Kontiolahden kunta
Keskuskatu 8
81100 KONTIOLAHTI
puh. (013) 7341
faksi (013) 734 5328
etunimi.sukunimi@kontiolahti.fi
www.kontiolahti.fi

Liitteet	Lausunto kuntarakennelain muuttamista koskevasta luonnoksesta	

Jakelu	Valtiovarainministeriö 	

MUUTOKSENHAKUKIELTO/Kunnallisasiat

Valituskiellon peruste	Kuntalaki 91 §

Päätöksestä, joka koskee vain valmistelua tai täytäntöönpanoa, ei saa tehdä oikaisuvaatimusta eikä kunnallisvalitusta.